CELEX: 62018TN0052
Language: mt
Date: 2018-01-30 00:00:00
Title: Kawża T-52/18: Rikors ippreżentat fit-30 ta’ Jannar 2018 – Teollisuuden Voima vs Il-Kummissjoni

26.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 112/39
            
         Rikors ippreżentat fit-30 ta’ Jannar 2018 – Teollisuuden Voima vs Il-Kummissjoni
   (Kawża T-52/18)
   (2018/C 112/50)
   Lingwa tal-kawża: l-Ingliż
   
      Partijiet
   
   
      Rikorrenti: Teollisuuden Voima Oyj (Eurajoki, il-Finlandja) (rappreżentanti: M. Powell, solicitor, Y. Utzschneider u K. Struckmann, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni C(2017)3777 finali mogħtija fid-29 ta’ Mejju 2017 li tiddikjara kompatibbli mas-suq intern u mal-Ftehim ŻEE l-konċentrazzjoni li tikkonċerna x-xiri minn EDF tal-impriża New NP (Każ COMP/M.7764-EDF/Areva reactor business) (ĠU 2017, C 377, p. 5); u
            
         
               —
            
            
               tikkundanna lill-Kummissjoni għall-ispejjeż tar-rikorrenti f’din il-kawża.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv ibbażat fuq żbalji ta’ evalwazzjoni manifesti li jinsabu fid-deċiżjoni kkontestata u li jirrigwardaw id-definizzjoni tas-suq ta’ prodotti li jikkonċernaw l-assemblaġġ ta’ kombustibbli nukleari.
               
                           —
                        
                        
                           Fid-dawl ta’ dawn l-iżbalji, id-deċiżjoni kkontestata waslet għall-konklużjoni żbaljata li, fi ħdan is-suq tal-assemblaġġ tal-kombustibbli intiż għar-reatturi tat-tip reattur bl-ilma ppressurizzat, ma jeżisti ebda suq distint li jikkonċerna l-assemblaġġ ta’ kombustibbli intiż għar-reatturi tat-tip reattur bl-ilma ppressurizzat Ewropew. Fid-dawl tal-iżbalji mwettqa fid-definizzjoni tas-suq, id-deċiżjoni kkontestata ma evalwatx l-effetti tax-xiri minn EDF tal-impriża ta’ reatturi nukleari tal-grupp Areva (iktar ’il quddiem l-“Operazzjoni”), fuq dan is-suq ta’ prodotti iktar dejjaq.
                        
                     
                           —
                        
                        
                           Barra minn hekk, l-eżami fil-fond tal-iktar suq estiż tal-assemblaġġ ta’ kombustibbli intiżi għar-reatturi bl-ilma ppressurizzat huwa vvizzjat bi żbalji ta’ evalwazzjoni supplimentari.
                        
                     
         
               2.
            
            
               It-tieni motiv ibbażat fuq żbalji ta’ evalwazzjoni manifesti li jinsabu fid-deċiżjoni kkontestata u li jirrigwardaw id-definizzjoni tas-suq ta’ prodotti għas-servizzi nukleari.
               
                           —
                        
                        
                           Minħabba dawn l-iżbalji, id-deċiżjoni kkontestata waslet għall-konklużjoni żbaljata li fi ħdan is-suq tas-servizzi nukleari intiżi għan-nuclear steam supply systems (sistemi ta’ ġenerazzjoni ta’ fwar, iktar ’il quddiem in-“NSSS”) eżistenti, ma jeżistix suq ta’ prodotti distinti għal dawn is-servizzi meta dawn ikunu intiżi għar-reatturi tat-tip reattur bl-ilma ppressurizzat Ewropew. Fid-dawl tal-iżbalji mwettqa fid-definizzjoni tas-suq, id-deċiżjoni kkontestata ma evalwatx l-effetti tal-Operazzjoni fuq dan is-suq ta’ prodotti iktar dejjaq.
                        
                     
                           —
                        
                        
                           Barra minn hekk, l-eżami fil-fond tas-suq iktar estiż tas-servizzi nukleari intiżi għan-NSSS eżistenti huwa vvizzjat bi żbalji ta’ evalwazzjoni supplimentari.
                        
                     
         
               3.
            
            
               It-tielet motiv ibbażat fuq żbalji ta’ evalwazzjoni manifesti li jinsabu fid-deċiżjoni kkontestata u li jirrigwardaw id-definizzjoni tas-suq ġeografiku tas-suq, downstream, tal-produzzjoni u tal-bejgħ tal-elettriku bl-ingrossa.
            
         Din id-definizzjoni żbaljata tas-suq ġeografiku wasslet għal żbalji supplimentari fl-evalwazzjoni tal-effetti tal-Operazzjoni.